高清翡翠台

係香港無綫電視旗下一條以高清格式播放嘅數碼電視頻道，喺2007年12月31號夜晚7點正式開播，係香港全日24個鐘廣播嘅免費高清電視頻道，有高清製作同升頻到1080i既節目，每日黃金時段都會同翡翠台做同步廣播。呢個頻道之後改過幾次名，2016年2月22號改名做無綫電視J5台，2017年8月15日號改名做無綫財經台，2018年1月15號改名做無綫財經·資訊台，2022年9月5號再改名做財經 體育 資訊台。

播放格式 
頻道嘅影像用 H.264/MPEG-4 AVC 格式編碼，畫面比例係 16:9。喺大部分高清節目播嘅時候，右下角都會有一粒「HD」嘅標誌，由2008年11月起，為配合台慶，加入咗「TV Buddy」飛出嚟嘅動畫，到而家都重用緊。

聲音方面，高清翡翠台用Dolby AC-3編碼；而家TVB拍嘅電視劇暫時冇環迴立體聲，淨係會用立體聲播放，但係如果外購嘅電視劇集同電影有用環繞聲，就有埋環繞聲效果。

開播情況 
高清翡翠台喺2007年12月29號起試播，高清翡翠台同翡翠台同步播出外購高清電影《愛君如夢》。

2007年12月31號夜晚7點，高清翡翠台啟播，並製作《數碼電視新紀元》開播典禮，當晚7點半播出首個全高清自製節目《東張西望》，然後係TVB自製高清處境劇，緊接嘅係《翡翠高清首映禮》、《奧海城全城狂歡邁向2008》，同埋《「幻彩詠香江」除夕倒數》，以上節目都用全高清，無用增線技術，除咗《東張西望》嘅部分採訪片段，因為高清攝錄架生唔夠，唯有用標清攝錄器材拍攝。

另外，香港首齣用高清播嘅外購電影，係高清翡翠台喺2008年1月1號朝早播映嘅《天下無賊》同翡翠台同步播放。

節目 
呢條高清頻道主要播放無綫電視製作嘅高清劇集、綜藝節目、紀錄片，同外購紀錄片、外購劇等。啟播當晚，無綫電視製作大型節目同晚宴，用高清放映。播放初期，每日放映唔少過4個鐘真正以高清攝製嘅自製或外購節目，而其餘時間就會用增線技術，將唔係高清解像度的節目提升至1080i放映；而2008年下半年，將會有多過75%嘅時間以全高清放映。

每日嘅部分黃金時段，呢條頻道同翡翠台同步播放；高清頻道全部節目以高清或經過增線嘅技術播，或重播當日嘅高清節目。另外，當日娛樂直播嘅節目係翡翠台前日嘅節目，與翡翠台同步播放，同步播放時，翡翠台嘅畫面頂部標示為「較早前錄影」。

無綫電視喺2008年7月13號開始改為16:9標清拍攝及播放，並計劃喺北京奧運後播高清新聞，而呢條頻道喺北京奧運期間全日播放奧運賽事。

海外播放

馬來西亞 
TVB奧運頻道係無綫電視同馬來西亞Astro一齊開辦嘅奧運頻道，喺2008年8月7號啟播，2008月8月27號停播。

呢個頻道播出嘅節目同高清翡翠台一樣。而係高清翡翠台播緊其他節目嘅時候，呢個頻道就會以TVB奧運宣傳片、本地嘅廣告同埋奧運歌曲MV嚟填時間，高清翡翠台播番奧運節目嘅時候，呢個頻道亦都會一齊播映。呢條頻道喺北京奧運完咗之後嘅兩日內重播《北京奧運開幕式》同埋《北京奧運閉幕式》，最後一個節目係《京奧最難忘》。

雖然奧運期間高清翡翠台播嘅係高清畫面，但係因為馬來西亞未有高清電視服務，所以只係用數碼標清576i同4:3嘅比例播映。

無綫電視節目一覽
香港數碼地面電視廣播

無綫電視高清翡翠台
 電視廣播有限公司

香港電視播放頻道
無綫電視
香港數碼地面電視廣播